Objava spremenjenega enotnega dokumenta po odobritvi manjše spremembe v skladu z drugim pododstavkom člena 53(2) Uredbe (EU) št. 1151/2012

(2022/C 203/06)

Evropska komisija je odobrila to manjšo spremembo v skladu s tretjim pododstavkom člena 6(2) Delegirane uredbe Komisije (EU) št. 664/2014 (1)

Zahtevek za odobritev te manjše spremembe je na voljo za vpogled v zbirki podatkov Komisije eAmbrosia.

ENOTNI DOKUMENT

„Patatas de Prades“ / „Patates de Prades“

Št. EU: PGI-ES-0232-AM01 – 11.5.2021

ZOP ( ) ZGO (X)

1. Ime [ZOP ali ZGO]

„Patatas de Prades“ / „Patates de Prades“

2. Država članica ali Tretja Država

Španija

3. Opis kmetijskega proizvoda ali živila

3.1. Vrsta proizvoda [v skladu s Prilogo XI]

Skupina 1.6 Sadje, zelenjava in žita, sveži ali predelani

3.2. Opis proizvoda, za katerega se uporablja ime iz točke 1

Proizvod, predviden za zaščito, je gomolj vrste Solanum tuberosum L, kultivarja „Kennebec“, namenjen za prehrano ljudi, velikosti od 48 mm do 80 mm, ki lahko v izjemnih primerih zraste tudi do 100 mm.

Kožica je zelo gladka, močna in trdna. Meso je belkasto, s čvrsto in mokasto strukturo, s sladkim okusom, ki traja, in z rahlim vonjem po kostanju.

3.3. Krma (samo za proizvode živalskega izvora) in surovine (samo za predelane proizvode)

___

3.4. Posebne faze proizvodnje, ki jih je treba izvajati na opredeljenem geografskem območju

Vse faze proizvodnje, od gojenja (ki se začne z nabavo semena) do priprave in pakiranja, se izvajajo na opredeljenem geografskem območju.

Opredelitev poljščine:

proces se začne z nabavo semena sorte „Kennebec“. Sorta je nizkega donosa, vendar je visoke kakovosti.

Sejanje se začne aprila, seme se natrosi v brazde. Te se zasujejo pri brazdenju, s čimer se ustvarijo vrste, v katerih raste krompir.

Izkopavanje poljščine:

izkopavanje je ročno in se ne prične pred koncem avgusta ali s septembrom, saj rastlina naravno odmre avgusta. Izkopavanje se izvaja zelo previdno in se začne dva tedna po tem, ko rastlina naravno odmre. To omogoča, da kožica ustrezno dozori, ohranja kakovost krompirja, ga dodatno varuje pred poškodbami med pakiranjem in pomaga ohraniti njegove naravne lastnosti za hrambo.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

Krompir, zaščiten s to ZGO, se prodaja v zračnih papirnatih vrečkah s prostornino od 1 kg do 5 kg.

3.6. Posebna pravila za označevanje proizvoda, za katerega se uporablja registrirano ime

Ko je krompir z ZGO poslan na trg, nosi oznako, ki jasno in obvezno kaže ime ZGO, logotip te ZGO in logotip ZGO Evropske unije. Pakiranje, v katerem se odpremlja krompir z ZGO „Patatas de Prades“, mora biti opremljeno tudi z oštevilčenjem, ki ga je odobril Regulatorni odbor ZGO.

4. Jedrnata opredelitev geografskega območja

Območje proizvodnje krompirja z ZGO „Patatas de Prades“ obsega zemljišča, ki se nahajajo v občinah Prades, Capafonts, La Febró y Arbolí, ki vse spadajo v okraj Baix Camp v provinci Tarragona v avtonomni skupnosti Katalonija.

Območje priprave in skladiščenja je isto kot območje proizvodnje.

5. Povezava z geografskim območjem

Zgodovinska povezava:

Emili Morera Llauradó piše v svojem delu s konca 19.stoletja o dolgi tradiciji gojenja krompirja na tem zaščitenem območju in v njem pripisuje kakovost gomoljev lokalnemu podnebju in višini, na kateri se nahajajo polja, na katerih se goji krompir.

José Ruy Fernández (1920) je v zvezi z mestom Villa de Prades napisal, da je „krompir njegov glavni proizvod, najboljši in najbolj iskan ne le v Kataloniji, temveč v celi Španiji ter, zahvaljujoč odličnosti proizvoda, njegovemu okusu in kakovosti njegove mokaste strukture, narekuje ceno konkurenčnim izdelkom na vseh trgih“.

Naravna povezava:

Privilegirana lokacija masiva Prades z njihovimi geografskimi posebnostmi (1 000 m nadmorske višine, visoka rodnost peščenih silikatnih tal z rahlo kislim pH, malo padavin, dokaj nizke temperature, vlažni vetrovi, ki pihajo z morja) pozitivno vplivajo na kakovost gomoljev. Vsi ti dejavniki pomenijo, da:

je vegetacijska doba rastline daljša. Dovoljuje le eno izkopavanje na leto, kar pomeni, da so gomolji bolj čvrsti in imajo večjo vsebnost suhe snovi.

Krompir, ki ga pridelujejo v območju Prades, ima zelo fino kožico in je brez nepravilnosti, po čemer se tudi razlikuje od krompirja iste vrste, pridelanega na drugih območjih.

Gomolji se skladiščijo naravno, v odobrenih skladiščih, brez uporabe sredstev proti klitju ali proizvodov, ki bi vplivali na naravni postopek ohranitve krompirja.

Ob upoštevanju zgoraj naštetega lahko sklepamo, da orografske značilnosti (natančneje nadmorska višina), lastnosti tal (glavni dejavnik pri tej vrsti poljščine) in podnebje, skupaj z dolgo tradicijo gojenja krompirja in izkušenj zadevnih kmetovalcev, dajejo krompirju „Patatas de Prades“ lastnosti, značilne za najbolj kakovostne gomolje.

Sklic na objavo specifikacije proizvoda

(drugi pododstavek člena 6(1) te uredbe)

Posodobljena specifikacija proizvoda je na voljo na http://agricultura.gencat.cat/web/.content/al_alimentacio/al02_qualitat_alimentaria/normativa-dop-igp/plecs-tramit/pliego-condiciones-patates-de-prades-modificacion-menor-es.pdf, medtem ko postopek spreminjanja še poteka,

objavljena pa bo na

Http://agricultura.gencat.cat/ca/ambits/alimentacio/segells-qualitat-diferenciada/distintius-origen/dop-igp/normativa-dop-igp/plecs-condicions/, ko bo odobrena.

(1) UL L 179, 19.6.2014, str. 17.